CELEX: 32015D1988
Language: et
Date: 2015-10-22 00:00:00
Title: Nõukogu otsus (EL) 2015/1988, 22. oktoober 2015, ühelt poolt Euroopa Liidu ja Euroopa Aatomienergiaühenduse ja teiselt poolt Kosovo vahelise stabiliseerimis- ja assotsieerimislepingu liidu nimel allkirjastamise kohta

6.11.2015   
            
            
               ET
            
            
               Euroopa Liidu Teataja
            
            
               L 290/4
            
         NÕUKOGU OTSUS (EL) 2015/1988,
   22. oktoober 2015,
   ühelt poolt Euroopa Liidu ja Euroopa Aatomienergiaühenduse ja teiselt poolt Kosovo (1) vahelise stabiliseerimis- ja assotsieerimislepingu liidu nimel allkirjastamise kohta
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 37 koostoimes artikli 31 lõikega 1,
   võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 5 ja artikli 218 lõike 8 teise lõiguga,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               21. juunil 2013 volitas nõukogu komisjoni alustama Kosovoga läbirääkimisi stabiliseerimis- ja assotsieerimislepingu (edaspidi „leping”) üle. Läbirääkimised lõppesid edukalt lepingu parafeerimisega 25. juulil 2014.
            
         
               (2)
            
            
               Liidul ja Kosovol on tihedad omavahelised sidemed ja ühised väärtused ning nad soovivad neid sidemeid tugevdada ja luua vastastikkusele ja mõlemapoolsele huvile tugineva tiheda ja pikaajalise suhte, mis võimaldaks Kosovol veelgi tugevdada ja laiendada suhteid liiduga.
            
         
               (3)
            
            
               „Esimene kokkulepe, mis käsitleb suhete normaliseerimise põhimõtteid” saavutati 19. aprillil 2013 ELi vahendatud dialoogi raames.
            
         
               (4)
            
            
               Lepinguga nähakse ette liidu ja Kosovo vahelise assotsiatsiooni loomine, mis hõlmab vastastikuseid õigusi ja kohustusi, ühismeetmeid ja erimenetlusi. Samuti sisaldab see Euroopa Liidu lepingu (ELi leping) V jaotise 2. peatüki kohaldamisalasse kuuluvaid sätteid, mis käsitlevad liidu ühist välis- ja julgeolekupoliitikat. Lepingu allkirjastamise otsus peaks seetõttu põhinema õiguslikul alusel, milles on sätestatud sellise assotsiatsiooni loomine, mis võimaldab liidul võtta kohustusi kõigis aluslepingutega hõlmatud valdkondades, ning ELi lepingu V jaotise 2. peatükiga hõlmatud valdkondades sõlmitavate lepingute õiguslikul alusel.
            
         
               (5)
            
            
               Tegemist on ainult ELi nimel sõlmitava lepinguga. Kõnealuse lepingu kohaselt ELi poolt võetavad kohustused või tehtav koostöö on seotud üksnes valdkondadega, mis on hõlmatud ELi acquis' või liidu olemasolevate poliitikavaldkondadega. Kõnealuse lepingu allkirjastamine ja sõlmimine ainult ELi nimel sõlmitava lepinguna ei piira tulevasi läbirääkimisi samalaadsete lepingute laadi ja kohaldamisala üle. Samuti ei piira see ELi institutsioonidele aluslepingutega antud volitusi ega ELi institutsioonide ja liikmesriikide seisukohti pädevuste suhtes. Lepinguga nähakse ette laiaulatuslik koostöö erinevates poliitikavaldkondades, sealhulgas justiits- ja siseküsimuste vallas.
            
         
               (6)
            
            
               Lepingu allkirjastamine ei piira liikmesriikide seisukohti Kosovo staatuse suhtes; selle otsustavad liikmesriigid kooskõlas oma riiklike tavade ja rahvusvahelise õigusega.
            
         
               (7)
            
            
               Käesoleva otsuse ega lepingu tingimused, sõnastus ega määratlused ega kõigi lepingu allkirjastamiseks vajalike õiguslike aluste kasutamine ei tähenda Kosovo tunnustamist liidu poolt iseseisva riigina ega tähenda ka seda, et üksikud liikmesriigid Kosovot iseseisva riigina tunnustavad, kui nad ei ole eelnevalt seda teinud. Lepingu allkirjastamise ajal on asjakohane esitada liidu sellekohane deklaratsioon.
            
         
               (8)
            
            
               Lepingu allkirjastamine Euroopa Aatomienergiaühenduse pädevusse kuuluvate küsimuste osas toimub eraldi menetluse kohaselt.
            
         
               (9)
            
            
               Leping tuleks allkirjastada,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga kiidetakse heaks Euroopa Liidu ja Euroopa Aatomienergiaühenduse ning Kosovo vahelise stabiliseerimis- ja assotsieerimislepingu allkirjastamine liidu nimel Euroopa Liidu lepingu ja Euroopa Liidu toimimise lepingu kohaldamissalasse kuuluvas osas eeldusel, et see leping sõlmitakse (2).
   Artikkel 2
   Käesolevale otsusele lisatud liidu nimel esitatav deklaratsioon on käesolevaga liidu nimel heaks kiidetud.
   Artikkel 3
   Käesolev otsus ei mõjuta liikmesriikide ega liidu seisukohti Kosovo staatuse suhtes.
   Artikkel 4
   Nõukogu eesistujal on õigus nimetada isiku(d), kes on volitatud liidu nimel lepingule alla kirjutama.
   Artikkel 5
   Käesolev otsus jõustub selle vastuvõtmise kuupäeval.
   
      Brüssel, 22. oktoober 2015
      
         
            Nõukogu nimel
         
         
            eesistuja
         
         F. ETGEN
      
   
   
      (1)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta.
   
      (2)  Lepingu tekst avaldatakse koos selle sõlmimise otsusega.
   
      Liidu nimel tehtud avaldus
      
         „Otsus kirjutada alla stabiliseerimis- ja assotsieerimislepingule, eeldusel et see sõlmitakse hilisemal kuupäeval, sealhulgas selleks kasutatud õiguslikud alused, ei mõjuta liikmesriikide seisukohti Kosovo staatuse küsimuses ega tähenda, nagu tunnustaks liit Kosovot (1) iseseisva riigina, samuti ei tähenda see tunnustamist üksikute liikmesriikide poolt, kui nad ei ole seda varem teinud.”
      
      
         (1)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta.